༄༅། །ཕྱག་རྫོགས་ལམ་གྱི་དམིགས་ཁྲིད་ཚིགས་བཅད་མ་བཞུགས་སོ། །

ན་མོ་གུ་རུ་བྷྱཿ བླ་མ་མཆོག་དང་ཕྱག་འཚལ་ནས། །ནང་གི་དེ་ཉིད་གསལ་བའི་ཕྱིར། །ཕྱག་རྒྱ་ཆེན་པོའི་སྒོམ་རིམ་གྱི། །དམིགས་རྐང་ཅུང་ཟད་གསལ་བར་བྱ། །དེ་ལ་རྩེ་གཅིག་སྤྲོས་བྲལ་དང༌། །རོ་གཅིག་སྒོམ་མེད་རྣལ་འབྱོར་བཞི། །དང་པོ་ཞི་གནས་རྩེ་གཅིག་ལ། །རྟེན་བཅས་རྟེན་མེད་སྒོམ་ཚུལ་གཉིས། །རྟེན་བཅས་མ་དག་རྡེའུ་ཤིང་དང༌། །དག་པ་སྐུ་གསུང་ཐུགས་རྟེན་ནོ། །རྟེན་མེད་ཐོལ་སྐྱེས་རྦད་གཅོད་དང༌། །གང་ཤར་བཟོ་མེད་བཞག་ཐབས་གསུམ། །དང་པོ་ཐོལ་སྐྱེས་རྦད་གཅོད་ནི། །རྣམ་རྟོག་རྗེས་འཐུད་མི་འཇུག་པར། །འཕྲོ་བཅད་བསྒོམས་པས་རྣམ་རྟོག་ངོ༌། །ཟིན་ན་གནས་པ་དང་པོ་ཡི། །གཉིས་པ་གང་ཤར་བཟོ་མེད་ནི། །རྣམ་རྟོག་ཁོ་རང་གང་བྱེད་ཀྱང༌། །དབང་དུ་མི་གཏོང་མི་འགོག་པར། །གང་ཤར་བཟོ་བཅོས་མེད་པར་བསྒོམ། །གསུམ་པ་རྩེ་གཅིག་བཞག་ཐབས་ལ། །བྲམ་ཟེ་སྙད་པ་འཁོར་བ་དང༌། །སོག་ཕོན་ཐག་པ་ཆད་པ་དང༌། །བུ་ཆུང་ལྷ་ཁང་བལྟ་བ་དང༌། །གླང་ཆེན་ཚེར་བཏབ་ལྟ་བུ་བཞི། །དང་པོ་སྐུད་པ་ལྟ་བུ་ནི། །བྱིང་ན་གྲིམས་ལ་རྒོད་ན་ལྷོད། །གྲིམས་ལྷོད་རེས་འཇོག་ཉིད་དུ་བསྒོམ། །དེ་ནས་གྲིམས་ལྷོད་རང་ལུགས་སུ། །སྙོམས་པར་གྱུར་པའི་ངང་ལ་བཞག །གཉིས་པ་སོག་ཕོན་ལྟ་བུ་ནི། །དྲན་པ་ཕྱིས་སྙེག་མ་ཡིན་པར། །རབ་བབས་རྩོལ་མེད་ངང་དུ་བཞག །གསུམ་པ་བུ་ཆུང་ལྟ་བུ་ནི། །ཉམས་ལ་ཆེད་འཛིན་མེད་པ་དང༌། །སྣང་ཆ་མི་འགོག་ལྷུག་པར་བཞག །བཞི་པ་གླང་ཆེན་ལྟ་བུ་ནི། །སྤང་གཉེན་ཐུག་ཕྲད་བྲང་འཕྲོད་ནས། །བྱུང་ཚོར་དགག་སྒྲུབ་མེད་པར་བཞག །དེ་ནི་གནས་པ་ཐ་མ་སྟེ། །གནས་ཐོག་འགྱུ་བ་བུན་ཙམ་ལས། །མང་དུ་བརྒྱུད་དེ་མི་འགྱུ་ན། །གནས་ཐོག་འགྱུར་བའི་རང་ངོ་ཤེས། །འགྱུ་ཐོག་གནས་པའི་རང་ས་ཟིན། །གནས་འགྱུ་བར་ལག་འགྱེལ་བ་ཞེས། །རྩེ་གཅིག་རང་ངོ་འཕྲོད་པའོ། །གཉིས་པ་ལྷག་མཐོང་སྤྲོས་བྲལ་ལ། །གནས་འགྱུའི་རྩ་བ་དཔྱད་པ་དང༌། །ལྷག་མཐོང་ངོས་བཟུང་སྤྲོས་བྲལ་གསུམ། །དང་པོ་གནས་འགྱུ་དཔྱད་པ་ནི། །གནས་ན་གནས་པའི་ངོ་བོ་དང༌། །འགྱུ་ན་འགྱུ་བའི་ངོ་བོར་དཔྱད། །གནས་འགྱུའི་ངོ་བོ་མ་རྙེད་ན། །བལྟ་བྱ་ལྟ་བྱེད་མེད་པར་ཞོག །གཉིས་པ་ལྷ་མཐོང་ངེས་བཟུང་ནི། །རྣམ་རྟོག་སྐྱེ་བའི་སྐད་ཅིག་མར། །ངོ་ཤེས་ཙམ་གྱིས་གྲོལ་བས་ན། །གང་ཤར་སྤང་བླང་མེད་པར་འཇུག །གསུམ་པ་སྤྲོས་བྲལ་རྣལ་འབྱོར་ལ། །དུས་གསུམ་དངོས་དང་དངོས་མེད་དང༌། །གཅིག་དང་ཐ་དད་དཔྱད་པ་གསུམ། །དང་པོ་དུས་གསུམ་དཔྱད་པ་ནི། །འདས་སེམས་འགགས་ཤིང་མ་འོངས་པ། །མ་སྐྱེས་ད་ལྟའི་སེམས་ལ་ཡང༌། །ངོ་བོ་ངོས་བཟུང་བྲལ་བ་དང༌། །དེ་བཞིན་ཆོས་རྣམས་ཐམས་ཅད་ཀྱང༌། །བློ་ཡིས་བཏགས་པ་ཙམ་མ་གཏོགས། །དོན་དུ་སྐྱེ་འགག་མེད་པའོ། །གཉིས་པ་དངོས་དང་དངོས་མེད་ནི། །ཡོད་དང་མེད་པ་གང་དུ་ཡང༌། །བརྟགས་དོན་ཅི་ཡང་མ་གྲུབ་ན། །དེ་ནི་དབུ་མའི་ལམ་ཡིན་ནོ། །གསུམ་པ་གཅིག་དང་ཐ་དད་ནི། །སེམས་འདི་གཅིག་གམ་སྣ་ཚོགས་བརྟག །གཅིག་དང་ཐ་དད་ལས་འདས་ན། །རབ་ཏུ་མི་གནས་པར་རུ་གྲུབ། །དེ་ཡིས་མཉམ་བཞག་སྣང་མེད་དང༌། །རྗེས་ཐོབ་བདེན་མེད་སྒྱུ་མར་མཐོང༌། །འཁྲུལ་པ་གཞི་མེད་རྩ་བྲལ་དུ། །ཤེས་ཏེ་རྟོགས་པའི་གདེང་རྙེད་ན། །འཁྲུལ་ཐོག་གྲོལ་བའི་བློ་གདེང་དང༌། །གྲོལ་ཐོག་འཁྲུལ་པའི་རང་མཚང་རིག །འཁྲུལ་གྲོལ་བར་ལག་འགྱེལ་བ་ཞེས། །སྤྲོས་བྲལ་རང་ངོ་འཕྲོད་པའོ། །གསུམ་པ་སྒོམ་ལམ་རོ་གཅིག་ལ། །སྣང་བ་སེམས་དང་ཟུང་འཇུག་དང༌། །རོ་མཉམ་གཏན་ལ་ཕབ་པ་གསུམ། །དང་པོ་སྣང་བ་སེམས་ཉིད་དུ། །ངོ་སྤྲོད་རྨི་ལམ་དཔེ་ཉིད་ཀྱིས། །སྣང་སེམས་རོ་གཅིག་ཡིན་པར་བསྟན། །གཉིས་པ་སྣང་སྟོང་ཟུང་འཇུག་ཏུ། །ངོ་སྤྲོད་ཆུ་དང་ཁྱག་པའི་དཔེས། །ཆོས་རྣམས་སེམས་སུ་ངེས་པས་ན། །དུ་མ་རོ་གཅིག་ཉིད་དུ་བསྟན། །གསུམ་པ་རོ་མཉམ་ངོ་སྤྲོད་པ། །ཆུ་དང་རླབས་ཀྱི་དཔེ་ཉིད་ཀྱིས། །ཆོས་རྣམས་སེམས་ལས་ཤར་བས་ན། །རོ་གཅིག་དུ་མར་ཤར་བར་བསྟན། །འདི་ཉིད་རྟོགས་པས་རྗེས་ཤེས་ཀྱང༌། །སྟོང་པ་ཉིད་དུ་འཆར་བར་གསུངས། །སྣང་བ་སེམས་སུ་ངོ་འཕྲོད་དེ། །ཡུལ་སྣང་སྒོམ་དུ་ཤར་བའི་དུས། །སྣང་ཐོག་སེམས་ཀྱི་འདུག་ཚུལ་དང༌། །སེམས་ཐོག་སྣང་བའི་འཆར་ཚུལ་རྟོགས། །སྣང་སེམས་བར་ལག་འགྱེལ་བ་ཞེས། །རོ་གཅིག་རང་ངོ་འཕྲོད་པའོ། །བཞི་པ་མི་སློབ་སྒོམ་མེད་ནི། །ཆོས་ཅན་ཐམས་ཅད་ཆོས་ཉིད་དུ། །གྲོལ་བས་བློ་དང་སྤང་གཉེན་ཟད། །ཐེག་པའི་མཐའ་ལ་ཐུག་པའོ། །དུས་དང་རྣམ་པ་ཐམས་ཅད་དུ། །འཁོར་འདས་དབྱེར་མེད་དུ་རྟོགས་ནས། །རྗེས་ཐོབ་ཆོས་ཉིད་ལས་མི་གཡོ། །མཉམ་བཞག་ཐུགས་རྗེའི་ཀློང་རྡོལ་ན། །མཉམ་རྗེས་བར་ལག་འགྱེལ་བ་ཞེས། །སྒོམ་མེད་རང་ངོ་འཕྲོད་པའོ། །ཕྱག་ཆེན་ལམ་གྱི་རིམ་པ་འདི། །རང་གི་དམིགས་རྐྱེན་ཙམ་དུ་བྲིས། །དགེ་འདིས་འགྲོ་བ་མ་ལུས་པས། །ནང་གི་དེ་ཉིད་མཐོང་བར་ཤོག། །།ཅེས་པའང་དགེ་རིན་པས་རྟ་མགོའི་ཡང་དབྱེན་འོད་གསལ་དགའ་ཚལ་དུ་བྲིས་པ་དགེའོ།། ༈ །།རྫོགས་ཆེན་ངོ་སྤྲོད་སྙིང་གི་ཐུར་མ་བཞུགས་སོ། །བླ་མ་མཆོག་ལ་ཕྱག་འཚལ་ནས། །རང་གནས་ཡེ་ཤེས་གསལ་བའི་ཕྱིར། །རྫོགས་པ་ཆེན་པོ་ངོ་སྤྲོད་པའི། །དམིགས་རྐང་ཅུང་ཟད་བྲི་བར་བྱ། །དེ་ཡང་ཀ་དག་ཁྲེགས་ཆོད་དང༌། །ལྷུན་གྲུབ་ཐོད་རྒལ་རྣམ་པ་གཉིས། །དང་པོ་ཀ་དག་ཁྲེགས་ཆོད་ལ། །སྔོན་འགྲོ་དངོས་གཞི་གཉིས་སུ་ཕྱེ། །སྔོན་འགྲོ་བརྟག་རྣལ་སོར་གཞུག་གསུམ། །བརྟག་བྱ་བྱུང་གནས་འགྲོ་གསུམ་ལས། །དང་པོ་བྱུང་ས་བརྟག་པ་ནི། །ཐོལ་གྱིས་བྱུང་བའི་སེམས་འདི་ཉིད། །ཕྱི་ནང་ཡོད་མེད་གང་ལ་བརྟགས། །བྱུང་ས་བྱུང་མཁན་མ་རྙེད་ན། །ཤར་དུས་ཉིད་ལས་སྟོང་པ་འདི། །སྐྱེ་མེད་ཆོས་སྐུའི་བཞུགས་ཚུལ་ཡིན། །བར་དུ་གནས་ལ་བརྟག་པ་ནི། །གནས་མཁན་ད་ལྟའི་ཤེས་པ་འདི། །ཕྱི་ནང་ཡོད་མེད་གར་གནས་བརྟགས། །གནས་ས་གནས་མཁན་མ་རྙེད་ན། །མི་གནས་ངོས་བཟུང་མེད་པ་འདི། །གནས་མེད་ལོངས་སྐུའི་གཤིས་ལུགས་ཡིན། །ཐ་མར་འགྲོ་ས་བརྟག་པ་ནི། །རྟོག་པ་ཡལ་དུས་གར་སོང་བརྟགས། །འགྲོ་བར་སྣང་ཡང་མ་སོང་བར། །འགྲོ་ས་འགྲོ་མཁན་མ་རྙེད་ན། །ཤེས་པ་གསལ་རིག་རྗེས་མེད་འདི། །འགག་མེད་སྤྲུལ་སྐུའི་རོལ་པ་ཡིན། །གཉིས་པ་རྣམ་རྟོག་གང་བྱུང་ཡང༌། །དྲན་པའི་རྒྱས་ས་མ་ཤོར་བར། །དེ་ལ་ཕུ་འདེད་མདའ་འདེད་ཀྱིས། །བརྟགས་ཤིང་བཙལ་བས་མ་རྙེད་ན། །ཆུ་མ་རྙོག་ན་དྭངས་པ་བཞིན། །སྒོ་གསུམ་རང་བབས་བདེ་ལུགས་སུ། །བྱ་བ་ཟིན་པའི་སྐྱེས་བུ་ལྟར། །ངལ་གསོའི་ངང་དུ་རྣལ་ལ་དབབ། །གསུམ་པ་ཉན་ཐོས་བྱང་སེམས་དང༌། །ཁྲོ་བོའི་ལྟ་སྟངས་རྣམ་གསུམ་གྱིས། །སེམས་ཉིད་གསལ་ལ་མི་རྟོག་པའི། །རང་སོར་གཞུག་པས་ཞི་གནས་གྲུབ། །གཉིས་པ་དངོས་གཞི་ཉམས་ལེན་ལ། །ཅོག་བཞག་གསུམ་དང་གནད་བརྡེག་གསུམ། །ངོ་སྤྲོད་གསུམ་གྱིས་བསྡུས་པར་བསྟན། །སྦྱོར་བ་ཅོག་བཞག་རྣམ་གསུམ་ལས། །ལུས་གནད་རི་བོ་ཅོག་བཞག་ནི། །སོག་ཕོན་ཐག་པ་ཆད་པ་ལྟར། །ལུས་ནི་རང་བབས་བདེ་ལུགས་སུ། །བྱ་བྱེད་སོགས་ཀྱིས་མི་གཡོ་བར། །བསམ་ངོ་བྲལ་བའི་ལྟ་བ་ལ། །རི་བོ་བཞིན་དུ་ཅོག་གེར་བཞག །ངག་གནད་རྒྱ་མཚོ་ཅོག་བཞག་ནི། །པི་ཝང་རྒྱུད་ཐག་ཆད་པ་བཞིན། །ངག་ནི་སྨྲ་བརྗོད་བྲལ་བ་དང༌། །མིག་དང་ཤེས་པ་མི་འགུལ་བར། །རྩོལ་མེད་རང་བབས་སྒོམ་པ་ལ། །རྒྱ་མཚོ་བཞིན་དུ་ཅོག་གེར་བཞག །སེམས་གནད་རིག་པ་ཅོག་བཞག་ནི། །རང་འཐག་ལྟག་ཆུ་ཆད་པ་ལྟར། །དྲན་བསམ་འཕྲོ་འདུ་རྒྱུད་བཅད་དེ། །རྟོག་མེད་རིག་པ་ཅོག་གེར་བཞག །དངོས་གཞི་གནད་དུ་བརྡེག་པ་ལ། །ངོ་སྤྲོད་ཐག་ཆོད་གདིང་འཆའ་ཞེས། །འདས་རྗེས་ཚིག་གསུམ་ཉིད་ཀྱིས་བསྟན། །ངོ་རང་ཐོག་ཏུ་སྤྲོད་པ་ནི། །ད་ལྟའི་ཤེས་པ་སྐད་ཅིག་མ། །གཉེན་པོས་མ་བཅོས་མ་བསླད་པ། །སྟོང་གསལ་ཝལ་གྱིས་འཆར་བ་འདི། །རིག་སྟོང་རྗེན་པར་ངོས་ཟུང་ཞིག །འདི་ནི་ལྟ་བའི་ངོ་སྤྲོད་ཡིན། །ཐག་ཆིག་ཐོག་ཏུ་བཅད་པ་ནི། །རྟོག་པ་སྔ་མ་འགགས་པ་དང༌། །ཕྱི་མ་མ་སྐྱེས་ད་ལྟ་བའི། །ཤེས་པ་བཟོ་བཅོས་མེད་པ་སྟེ། །རྟོག་པ་གསུམ་དང་བྲལ་བའི་མཐར། །བཞི་པའི་ཆ་ནི་རང་རིག་པའི། །ཡེ་ཤེས་གསལ་རིག་རྗེན་པའི་ཐོག །སྒྲིམ་ལྷོད་མེད་པར་འཇོག་པ་འདི། །ཐག་ཆོད་སྒོམ་པའི་ཉམས་ལེན་ཡིན། །གདེང་གྲོལ་ཐོག་ཏུ་བཅའ་བ་ནི། །དེ་ལ་ཡུལ་སྣང་ཅི་ཤར་ཡང༌། །འཛིན་མེད་རིག་ཐོག་ཅེར་བལྟས་ཏེ། །ཤར་གྲོལ་རིས་མེད་སྤྱོད་པ་ལ། །ལྟ་དང་སྒོམ་པའི་རང་ཤུབས་ནས། །དོན་པའི་ཡེ་ཤེས་ངོས་བཟུང་བས། །གནས་ཀྱང་རིག་པའི་ངང་དུ་དང༌། །འཕྲོ་ཡང་རིག་རྩལ་ལས་མ་འདས། །ཇི་ལྟར་བྱས་ཀྱང་འདི་ཁོ་ནར། །བློ་གདེང་གྲོལ་ཐོག་འཆའ་བ་ཡིན། །རྗེས་ལ་ངོ་སྤྲོད་རྣམ་གསུམ་ནི། །གནས་ཐོག་འགྱུ་ཐོག་ཟུང་འཇུག་ཏུ། །ངོ་སྤྲོད་བཅར་ཕོག་གདབ་ལུགས་གསུམ། །དང་པོ་གནས་ཐོག་སྤྲོད་པ་ནི། །ཐ་མལ་ཤེས་པ་སྐད་ཅིག་མ། །སྔ་ཕྱིའི་བར་དུ་གནས་པ་འདི། །བློ་འདས་ཆོས་སྐུའི་དགོངས་པ་ཡིན། །ནམ་མཁའ་ལྟ་བུའི་ངང་ལ་ཞོག །གཉིས་པ་འགྱུ་ཐོག་སྤྲོད་པ་ནི། །དེ་ལས་རྩལ་སྣང་གང་ཤར་ཡང༌། །སྣང་ཆ་མ་འགགས་འཛིན་མེད་ཀྱི། །གསལ་རིག་ཧར་སང་རྗེན་པ་འདི། །ཅིར་སྣང་རང་གྲོལ་དགོངས་པ་ཡིན། །ཞེན་པའི་རྩིས་གདབས་མེད་པར་ཞོག །གསུམ་པ་ཟུང་འཇུག་སྤྲོད་པ་ནི། །དེ་ཡང་དབྱིངས་དང་ཡེ་ཤེས་ཀྱི། །ཆ་ལས་གནས་འགྱུ་གཉིས་སུ་ཤར། །གཉིས་མེད་རོ་མཉམ་ཆེན་པོ་འདི། །རིག་སྟོང་ཟུང་འཇུག་དགོངས་པ་ཡིན། །གནས་འགྱུ་དྭངས་སངས་ཕྱེད་པར་ཞོག །དེ་ལ་རྩོལ་བས་མ་བསླད་པར། །སོར་བཞག་ཡེ་གྲོལ་ཆེན་པོར་སྐྱོལ། །དེ་ནི་རྫོགས་ཆེན་གནས་ལུགས་ཏེ། །ཆུ་བོའི་རྒྱུན་བཞིན་བསྐྱང་བར་བྱ། །གཉིས་པ་ལྷུན་གྲུབ་ཐོད་རྒལ་ནི། །གོ་ཡུལ་ཙམ་དུ་ལུས་པ་ལས། །བརྩོན་པའི་མྱོང་བ་མེད་པའི་ཕྱིར། །རེ་ཞིག་གཞན་དུ་ཤེས་པར་བྱ། །ཁྲེགས་ཆོད་སྒོམ་པའི་རིམ་པ་འདི། །རང་གི་དམིགས་རྐྱེན་ཙམ་དུ་བྲིས། །དགེ་འདིས་འགྲོ་བ་མ་ལུས་པས། །རང་གནས་ཡེ་ཤེས་མཐོང་བར་ཤོག། །།ཅེས་པ་འདིའང་དགེ་རིན་པས་སྤ་གྲོ་ཀུན་གླིང་ཆོས་ཀྱི་དགའ་ཚལ་དུ་བྲིས་པ་དགེའོ།། ༈ །།ལྷག་མཐོང་ངོ་སྤྲོད་ཚིགས་བཅད་བཅུ་མ་བཞུགས་སོ། །ཡུན་རིང་སྒོམ་པའི་སེམས་ལ་ཚུར་ལྟོས་དང༌། །ཞི་གནས་སད་སུད་ཙམ་གྱིས་སེམས་མི་མཐོང༌། །སེམས་ཀྱི་རྩ་བ་དཔྱད་ལ་རིགས་པའི་དཔུང༌། །མང་དུ་བསྐུལ་ནས་ལྟ་བ་བཙལ་བར་བྱ། །ཇི་ལྟར་བཙལ་ཀྱང་བློ་ཡིས་མ་རྙེད་པར། །བློ་ལས་འདས་ན་དེ་ནི་དོན་དམ་ཡིན། །འདི་ཡི་རང་མཚན་རིག་པའི་ཡེ་ཤེས་ཀྱིས། །མཐོང་བ་མ་གཏོགས་བློ་ཡི་ཡུལ་མ་ཡིན། །ཡེ་ཤེས་རང་ལ་གནས་ཀྱང་གློ་བུར་བའི། །སེམས་ཀྱི་བསྒྲིབས་ཏེ་ནམ་ཡང་མཐོང་མི་འགྱུར། །འདི་ནི་སོ་སོར་རྟོག་པའི་ཤེས་རབ་ཀྱིས། །དཔྱད་པས་མ་བཟོད་བར་ལ་ཞ་ཙ་ན། །ཡེ་ཤེས་སྣང་བ་ཅུང་ཟད་འཆར་བ་དང༌། །ལྷན་ཅིག་རང་རིག་སྟོང་གསལ་རྗེན་པ་འདི། །སེམས་ཀྱི་གོ་སར་བཞུགས་པ་དེ་ཚེ་མཐོང༌། །དབྱིངས་དང་ཡེ་ཤེས་ཡེ་ནས་རང་ཆས་སུ། །གནས་ལ་རང་གིས་ངེས་པ་རྙེད་པའི་ཚེ། །མཐོང་ཞེས་བློ་དང་མཚན་མའི་མིང་འདོགས་ཀྱང༌། །དོན་དུ་བལྟ་བྱ་ལྟ་བྱེད་མེད་པས་ན། །དེ་དུས་ལྟ་བའི་དཔྱད་པ་རྫོགས་པ་ཡིན། །དེ་ནས་སྒོམ་པའི་རང་ཚུགས་མ་ཤོར་བར། །གོམས་ཤིང་འདྲིས་ན་རྟོགས་པ་རིམ་གྱིས་ཐོབ། །སྟོང་པའི་དབྱིངས་དང་གསལ་བའི་ཡེ་ཤེས་ཀྱི། །ཆ་ལས་བྱུང་བའི་འཕྲོ་འདུ་ང་ཤེས་ན། །དེ་ཚེ་འཕྲོ་ཡང་རིག་པའི་རང་རྩལ་དང༌། །འདུ་ཡང་རིག་པའི་ངང་ལས་མི་འདའ་ཞིང༌། །ནང་དུ་འཇོག་པའི་རིག་ཆ་སྐྱེ་མེད་དུ། །བརྟན་པ་ཐོབ་པས་ཡུལ་གྱི་འཛིན་སྟངས་ཞིག །ཕྱི་ལ་སྣང་བའི་གསལ་ཆ་འགགས་མེད་དུ། །རྩལ་སྦྱོང་ཤེས་པས་ཡུལ་སྣང་སྒོམ་དུ་ཤར། །སྟོང་དུས་སྣང་བའི་གྲྭ་ཟུར་མ་ཉམས་ན། །སྟོང་ཐོག་སྣང་བའི་འཆར་ཚུལ་རིག་པ་ཡིན། །སྣང་དུས་སྟོང་པའི་རང་ངོ་མ་སྒྲིབ་ན། །སྣང་ཐོག་སྟོང་པའི་རང་ཞལ་མཇལ་བ་ཡིན། །སྣང་བཞིན་སྟོང་པ་དུ་མ་རོ་གཅིག་དང༌། །སྟོང་བཞིན་སྣང་བའང་རོ་གཅིག་དུ་མ་ཡིན། །དེ་ནས་ནམ་ཞིག་ཆོས་ཅན་ཆོས་ཉིད་དུ། །གྲོལ་ན་དེ་ཚེ་ཐེག་པའི་མཐར་ཐུག་སྟེ། །འཁོར་འདས་དབྱེར་མེད་རྟོགས་པའི་རྣལ་འབྱོར་པ། །སྒོམ་མེད་ཆོས་སྐུའི་རྒྱལ་ས་ཟིན་པ་ཡིན། །ཅེས་པའང་དགེ་རིན་པས་སོ།། ༈ །།ཡུལ་སྣང་སེམས་སུ་ངོ་སྤྲོད་པའི་བསླབ་སྟོན་བཞུགས་སོ། །ཀྱེ་ལགས་གསོན་དང་ཤེས་ལྡན་སྐྱེས་བུ་ཚོ། །ཕྱི་རོལ་སྣང་བའི་ཡུལ་ལ་ཕར་ལྟོས་དང༌། །ཆོས་རྣམས་ངོ་བོས་གྲུབ་པ་ཅི་འདུག་ཀྱེ། །ངོ་བོས་གྲུབ་ན་རྐྱེན་ལ་ལྟོས་མི་རིགས། །གང་ཞིག་རྒྱུ་དང་རྐྱེན་ལས་སྐྱེས་པ་རྣམས། །ངོ་བོ་ཉིད་ཀྱི་སྐྱེ་བ་འགའ་ཡང་མེད། །མེད་བཞིན་སྣང་བ་སྒྱུ་མའི་འཁྲུལ་འཁོར་འདྲ། །སྒྱུ་མ་གཞན་དང་སྣང་བ་གཞན་མིན་པར། །སྣང་བ་དེ་རང་སྒྱུ་མར་ཐག་ཆོད་དེ། །སྒྱུ་མའི་ཡུལ་ལ་སྒྱུ་མའི་མཁན་པོ་ལྟར། །ཅིར་སྣང་རང་བཞིན་མེད་པར་ཡོངས་ཤེས་ན། །བདེན་ཞེན་མཚན་མའི་སྒྲོག་གིས་འཆིང་མི་ནུས། །ཡུལ་སྣང་སེམས་ཀྱིས་བཟོས་པ་ཙམ་མ་གཏོགས། །སེམས་ལས་གཞན་དུ་མེད་པར་ཤེས་ཙ་ན། །སྣང་བའི་མཁན་པོ་སེམས་ལ་ཚུར་ལྟོས་དང༌། །དངོས་སུམ་དངོས་མེད་གང་དུ་གནས་འདུག་ཀྱེ། །དངོས་པོར་འདུག་ན་དབྱིབས་དང་ཁ་དོག་ཅི། །དངོས་མེད་འདུག་ན་མི་དྲན་དགུ་དྲན་འདི། །གང་ལས་བྱུང་ཞེས་དཔྱད་པས་མ་རྙེད་པར། །སེམས་ཀྱང་རང་བཞིན་མེད་པར་ཐོག་ཆོད་ན། །སྒྱུ་མའི་སྣང་བས་བསླུ་བ་མེད་པའི་ཁར། །ཅི་སྣང་ལམ་གྱི་གྲོགས་སུ་འགྲོ་ངེས་པས། །མ་སྤངས་སེམས་ཀྱི་རྒྱན་དུ་རོལ་བཞིན་དུ། །བཀྲ་ཤིས་བདེ་ལེགས་དཔལ་ལ་སྤྱོད་པར་ཞུ།། །།ཅེས་པའང་ལོ་གསར་སྐབས་དགེ་རིན་པས་སོ།། །།